Kriel hoor dan sy lotArgieffoto Dawie Kriel, die man wat rassistiese uitlatings op Facebook gemaak het oor Diwali-vieringe, sal later vandeesmaand gevonnis word. Landdros Themba Sishi het Kriel Vrydag formeel skuldig bevind, nadat hy die saak tot 27 Maart uitgestel het vir vonnisoplegging. Kriel is skuldig bevind aan crimen injuria. Hy het op 27 Januarie skuld beken op die aanklag, maar Sishi het gesê hy moet seker maak dat Kriel wel skuld beken op al die elemente van die misdaad. “Almal het die reg tot vryheid van beledigende en vernederende behandeling.” Kriel se prokureur, Logan Padayachee, het ter versagting van vonnisoplegging gesê sy kliënt het baie berou en het niks teen Hindoes nie. Hy het daarop gewys dat sy kliënt 15 jaar lank in ŉ verhouding was met ŉ Indiër vrou en dat hulle saam gewoon het. Hy het die hof gemaan om ŉ opgeskorte boete vir vonnisoplegging te oorweeg, aangesien sy kliënt werkloos is. “Die voorval spruit uit woede, omdat hy twee honde verloor het wat weens die vuurwerkvertonings weggehardloop het.” Die Diwali-vuurwerkvertoning in Durban is jaarliks ŉ twisappel tussen diereliefhebbers en diegene wat Diwali met vuurwerk wil vier. Diwali is die Hindoe-fees van ligte en simboliseer vir gelowiges die oorwinning van lig oor donker, goed oor kwaad, kennis oor onkunde, en hoop oor wanhoop. Kriel het op 30 Oktober Indiërs “duiwelaanbidders” genoem en gesê hulle moet teruggaan na Indië. Staatsaanklaer Nkululekho Msiya het egter gesê Kriel het min of nie enige berou getoon nie, omdat hy besluit het om nie in die hof te getuig nie. Hy het gesê daar kan nie veel klem geplaas word op Kriel se openbare verskoning wat hy op die radio gemaak het nie. Hy het gesê die feit dat Kriel twee keer vantevore skuldig bevind is dat hy in besit was van ŉ onwettige middel en dat hy twee skuldbekenningsboetes van R300 betaal het, beteken dat hy nie die wet respekteer nie. Hy het Sishi gemaan om ŉ boete te oorweeg, tesame met tronkstraf indien hy nie die boete sou betaal nie. Lees alle vorige berigte oor Dawie Kriel op Maroela Media.